**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.10.2017, ora 08.00 – 03.10.2017, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 03.10.2017, ora 7.00**

**RÂURI**

**Debitele au fost în general staţionare**, exceptând cursurile inferioare ale Crișului Negru, Crișului Alb și Mureşului, unde au fost în scădere uşoară.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinul superior al Bistriţei, cursurile inferioare ale Begăi și Buzǎului și mai mici (sub 30% din normalele lunare) pe Bârlad, afluenții Prutului și pe unele râuri din bazinele hidrografice ale Someşului, Mureșului, Oltului și Argeșului.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi, în general, staţionare.**

Sunt posibile creșteri de niveluri și debite pe unele râuri mici din Crișana, Maramureș și nordul Moldovei, cauzate de precipitațiile sub formă de aversă prognozate.

**Nivelurile** pe râuri la staţiile hidrometrice **se vor situa sub COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 02–03.10.2017 **a fost în scădere, având valoarea de 4600 m3/s**, peste media multianuală a lunii **octombrie (3850 m3/s).**

În aval de Porţile de Fier debitele au fost în scădere pe sectorul Gruia – Cernavodă şi în creştere uşoară pe sectorul Hârşova – Tulcea.

**Debitul la intrarea în ţară** (secţiunea Baziaş) **va fi în scădere (4300 m3/s).**

În aval de Porţile de Fier debitele vor fi în scădere pe sectorul Gruia – Vadu Oii, staționare la Brăila şi în creştere ușoară pe sectorul Galați – Tulcea.

**2.** **Situaţia meteorologică în intervalul 02.10.2017, ora 08.00 – 03.10.2017, ora 06.00**

**În ţară,** vremea a fost predominant frumoasă, dar răcoroasă, chiar rece pentru această perioadă din an în cursul dimineţii şi al nopţii în majoritatea zonelor. Cerul a fost variabil în Dobrogea, iar spre sfârşitul intervalului în extremitatea nord-vestică şi cea de est şi senin în restul ţării. Vântul a suflat slab şi moderat. Temperaturile maxime s-au încadrat între 14 grade la Darabani, Suceava, Sulina, Câmpulung şi Deduleşti şi 21 de grade la Gurahonţ, iar la ora 06.00 se înregistrau valori termice între -5 grade la Miercurea Ciuc şi 13 grade la Moldova Nouă. Spre dimineaţă, în Transilvania izolat s-a format ceaţă, iar pe arii restrânse, în special în depresiunile din nordul şi din centrul teritoriului, s-a depus brumă.

**Observație:** î*ncep*â*nd de ieri, de la ora 06.00, au fost* î*n vigoare 2 aten*ţ*ionări cod galben privind fenomene meteorologice periculoase imediate, una emisă de SRPV Cluj* ş*i una de SRPV Sibiu.*

**La Bucureşti** vremea a fost frumoasă, dar răcoroasă, chiar rece pentru început de octombrie, dimineaţa şi noaptea. Cerul a fost senin, iar vântul a suflat, în general, slab. Temperatura maximă a fost de 18 grade la Afumaţi şi Băneasa şi 20 de grade la Filaret, iar la ora 06.00 se înregistrau 2 grade la staţia meteo Băneasa şi 5 grade la Filaret.

**3. Prognoza meteorologică în intervalul 03.10.2017, ora 8.00 – 04.10.2017, ora 08.00**

**În ţară,** valorile termice vor fi în creştere în toate regiunile, totuşi vremea va fi încă rece în primele ore ale zilei în majoritatea zonelor. În jumătatea de nord-vest, cerul va avea înnorări trecătoare ziua, dar mai accentuate pe timpul nopţii, când va ploua. Vor fi mai ales averse, posibil însoţite izolat de descărcări electrice, iar pe spaţii mici în zona Munţilor Apuseni, în nordul Carpaţilor Orientali şi în Maramures se pot cumula cantităţi de apă de 10...15 l/mp. În restul teritoriului, cerul va fi variabil şi se va semnala ceaţă, izolat în orele dimineţii şi cu caracter local în a doua parte a nopţii. Vântul va sufla slab şi moderat, cu unele intensificări la munte, în Moldova, Banat şi Crişana, iar în vest-nord-vest, de scurtă durată şi asociat ploilor, noaptea. Temperaturile maxime se vor încadra între 15 şi 24 de grade, iar cele minime între 3 şi 13 grade, mai scăzute, spre -4 grade, în estul Transilvaniei, unde se va produce brumă.

**La Bucureşti** temperatura aerului va fi în creştere faţă de intervalul precedent, până la valori apropiate de cele normale la această dată, totuşi, vremea va fi încă rece în primele ore ale zilei. Cerul va fi variabil, vântul va sufla, în general, slab, iar spre sfârşitul nopţii se va semnala ceaţă. Temperatura maximă va fi de 20...22 de grade, iar cea minimă de 6...8 grade, uşor mai scăzută în zona preorăşenească.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 29.09-01.10.2017 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

**2. În domeniul solului şi vegetaţiei**

**A.P.M. Argeş** informează despre producerea în data de 29.09.2017, în jurul orei 16.30, a unei poluări cu 70 l de apă sărată a 6 mp de sol (păşune proprietate privată şi platformă gunoi de grajd) în zona Poiana Lacului, la cca 250 m distanţă de Parc 10 Cocu, în urma coroziunii unei conducte aparţinând O.M.V. Petrom. **Măsuri:** s-a oprit pomparea, s-a reparat conducta, se lucrează la ecologizarea terenului afectat.

**A.R.B.D.D. Tulcea** informează telefonic că la data de 02.10.2017, în jurul orei 17.00, a fost semnalat un incendiu de vegetație (stuf și papură) în desfășurare în zona de nord a Lacului Tătaru, în cadrul Districtului Ecologic Maliuc. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**